બ્રિટનના બિલી વિલ્સન નામના ભેજાગેપ માણસે ૧૯૮૭માં પહેલી વાર આ સ્પર્ધાનું આયોજન કરેલું. બિલી વષોર્થી ફિટનેસ ટ્રેઇનિંગના ફીલ્ડમાં કામ કરતો હતો અને હટકે કહી શકાય એવી સાહસથી ભરપૂર રોડ-રેસનું આયોજન કરતો હતો. થોડોક સમય માટે તે ખુદ બ્રિટિશ આર્મીમાં ટ્રેઇનિંગ પણ લઈ આવેલો. રોડ-રેસમાં રોમાંચ ઓછો થતાં તેણે આ નવો જ કૉન્સેપ્ટ તૈયાર કર્યો; જેમાં ચડાણ, ઉતરાણ, ટનલ, આગ, કાદવ, કરન્ટ, બરફ જેવાં અવરોધો પેદા કરીને પોતાની જ આગવી રેસ વિકસાવી. શરૂઆતમાં દર જાન્યુઆરીમાં જ ટફ ગાય કૉમ્પિટિશન યોજાતી હતી, પણ ૧૯૯૮થી ઉનાળાની સીઝન પણ શરૂ થઈ. નેટલ વૉરિયર તરીકે ઓળખાતી આ સ્પર્ધામાં પણ સહનશીલતા અને હિંમતની કસોટી કરતા પણ થોડાક જુદા પ્રકારના અવરોધોવાળી રેસ યોજાય છે.